Π.Α.Ο. Δάφνη Αθηνών

Ο Ποδοσφαιρικός Αθλητικός Όμιλος "Δάφνη" Αθηνών είναι αθλητικό σωματείο με έδρα τη συνοικία του Μεταξουργείου της Αθήνας. Επίσημο έτος ίδρυσης του συλλόγου είναι το 1920 και έχει χρώματα το μπλε και το λευκό. Είναι ένα από τα παλιότερα και ιστορικότερα αθλητικά σωματεία των Αθηνών. Αρχικά, ιδρύθηκε ως αμιγώς ποδοσφαιρικό σωματείο και αποτελεί από τα πρώτα επίσημα αναγνωρισμένα ποδοσφαιρικά σωματεία της Ελλάδας, με αριθμό μητρώου ΕΠΟ 4. Με εξαίρεση τις χρονιές 2012-13 και 2013-14, η Δάφνη Αθηνών συμμετέχει ανελλιπώς στα πρωταθλήματα της Ε.Π.Σ. Αθηνών. Εκτός από το ποδόσφαιρο διατηρεί και τμήμα μπάσκετ, το οποίο πρωτοϊδρύθηκε το 1949. Το 2010-11 αγωνίζεται στη Δ΄ κατηγορία της ΕΣΚΑ. Τα ιδιόκτητα γραφεία του συλλόγου βρίσκονται στην οδό Βιργ. Μπενάκη 19-21 και σε αυτά στεγάζεται μικρό ιστορικό αθλητικό μουσείο με πολλές φωτογραφίες και ντοκουμέντα.

 Ιδρύθηκε το 1920 στη συνοικία του Μεταξουργείου της Αθήνας από τους Ρουχωτά, Σιδέρη, Ζαΐρα, Χρυσοχίου, Ιατρού, Λάϊου, Καραμέρο, Γαβριήλ, Αρβανίτη, Αραβαντινό, Γεννηματά, Λιακόπουλο κ.α. Αρχικά αγωνίστηκε ως ανεπίσημο σωματείο και το 1926 αναγνωρίστηκε επίσημα και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική της πορεία από το πρωτάθλημα της Γ΄ Κατηγορίας. Πρώτος επίσημος αγώνας πρωταθλήματος ήταν με αντίπαλο τον Εργατικό στο γήπεδο της Λεωφόρου, όπου και επικράτησε με 1-0.Έκτοτε, μέχρι και την αγωνιστική περίοδο 2011-12 η ιστορική Δάφνη Αθηνών μετείχε ανελλιπώς στα επίσημα πρωταθλήματα της ΕΠΣΑ. Επέστρεψε στη δύναμη των πρωταθλημάτων της ΕΠΣΑ από τη σεζόν 2014-15. Στην 90χρονη ιστορία του συλλόγου υπήρξαν αρκετές αξιοσημείωτες στιγμές. Σημαντικές στιγμές στην ποδοσφαιρική ιστορία της Δάφνης: 1923: Διεθνές φιλικό με την τουρκική Γκεντσλερμπιρλιγί Σ.Κ. (Gençlerbirliği S.K.) της Άγκυρας, η οποία μόλις είχε ιδρυθεί. 1926: Γίνεται μέλος της ΕΠΣΑ και μετέχει στη Γ΄ κατηγορία. 1934: Πρωταθλήτρια Γ΄ κατηγορίας ΕΠΣΑ περιόδου 1933-1934 και άνοδος στην Β' Κατηγορία 1936: Πρωταθλήτρια Β΄ κατηγορίας ΕΠΣΑ περιόδου 1935-1936 και άνοδος στην Α' Κατηγορία μέσω αγώνων διαβάθμισης 1937 και 1938: Κατάληψη της 5ης θέσης στο πρωτάθλημα Α' ΕΠΣΑ τις περιόδους 1936-1937 και 1937-1938, 2η καλύτερη επίδοση στην ιστορία της 1940: Υποβιβασμός από την Α΄ ΕΠΣΑ κατόπιν αγώνων διαβάθμισης 1947: Πρωταθλήτρια Β΄ κατηγορίας ΕΠΣΑ περιόδου 1946-1947, αήττητη με 16 νίκες σε 16 αγώνες και τέρματα 65-5. Πρόκειται για ανεπαληπτο ρεκόρ στα αθηναϊκά πρωταθλήματα, ομάδα να κατακτήσει τίτλο χωρίς να παραχωρήσει ούτε ισοπαλία! Στην ομάδα εκείνη που κυριάρχησε για μια τριετία περίπου αγωνίζονταν οι παίκτες: Χαχάλης, Λάππας, Στρατής, Μανέτας, Σωτ. Πανωλιάσκος, Σύρκος, Κοσκινάς, Χατζηνικολάου, Ζαχαριάδης, Σπύρος Πανωλιάσκος, Κεπελεντζής, Σαπουντζόπουλος και Ψαράκης. 1948: Νικά 3-1 τον μετέπειτα πρωταθλητή Αθηνών Απόλλων και αποσπά ισοπαλία 1-1 από τον Παναθηναϊκό σε αγώνες για το πρωτάθλημα της Α΄ ΕΠΣΑ της περιόδου 1947-1948. Το καλοκαίρι του 1948 εξέδραμε στην Τουρκία και αγωνίστηκε σε διεθνείς φιλικούς αγώνες στη Σμύρνη με την πρωταθλήτρια Σμύρνης Γκεζτεπέ Σ.Κ. (Göztepe S.K.) στις 26/6/1948 όπου ηττάται με 3-0 και με την Καρσίγιακα Σ.Κ. (Karşıyaka S.K.) στις 27/6/1948 όπου ηττήθηκε με 3-1 και στη συνέχεια μετέβη στην Άγκυρα και αγωνίστηκε με την Γκεντσλερμπιρλιγί Σ.Κ. (Gençlerbirliği S.K.) στις 03/07/1948 όπου ηττήθηκε με 2-1, αλλά και με την πρωταθλήτρια Άγκυρας Άνκαρα Ντεμιρσπόρ (Ankara Demirspor) στις 04/07/1948 όπου ηττήθηκε με 3-0. 1949: Απονομή τιμητικού διπλώματος από την Ένωση Ποδοσφαιρικών Σωματείων Αθηνών για την 25ετή προσφορά της στο αθηναϊκό ποδόσφαιρο. 1950: Υποβιβασμός από την Α΄ ΕΠΣΑ της περιόδου 1949-50. Ωστόσο όμως με Ιταλό προπονητή, νικά δύο φορές με 1-0 και 3-2 τον πρωταθλητή Ελλάδας Παναθηναϊκό στο γήπεδό του. Έγραφε η εφημερίδα "Αθλητική Ηχώ" στις 16 Νοεμβρίου 1949: "Ο υπέροχος χθες Δαβίδ του Μεταξουργείου, η δυνατή και νευρώδης Δάφνη, ωπλισμένη με την φλογερή πίστη των νέων να κατακτήσουν το μέλλον, κατέβαλε και τον Γολιάθ πρωταθλητήν Ελλάδος Παναθηναϊκόν με 1-0 με γκολ του Ρούτσου". Η δεύτερη νίκη της 5ης Ιουλίου 1950, πάντως, δεν αποδείχθηκε αρκετή για την αποφυγή του υποβιβασμού. 1951: Πρωταθλήτρια Α2 κατηγορίας ΕΠΣΑ περιόδου 1950-1951. Στη συνέχεια ηττήθηκε από τον Φωστήρα σε αγώνες διαβάθμισης και παρέμεινε στην Α2 ΕΠΣΑ. 1957: Πρωταθλήτρια Α2 κατηγορίας ΕΠΣΑ περιόδου 1956-1957. Παρέμεινε ωστόσο στην Α2 κατηγορία, καθώς ηττήθηκε εκ νέου από τον Φωστήρα σε αγώνες διαβάθμισης. 1959: Συμπεριλαμβάνεται ως γηπεδούχος στο πρώτο δελτίο ΠΡΟ-ΠΟ του ΟΠΑΠ της 1ης Μαρτίου 1959. Ήταν το παιχνίδι Νο 7: "Δάφνη Αθ. - Α.Ε. Ν. Ιωνίας", αγώνας για την Α2΄ κατηγορία ΕΠΣΑ της περιόδου 1958-59. 1967: Τριταθλήτρια Α1 κατηγορίας ΕΠΣΑ περιόδου 1966-1967 και άνοδος στην Α΄ ΕΠΣΑ. 1968: Κατάληψη της 4ης θέσης του Β΄ Ομίλου της Α΄ ΕΠΣΑ της περιόδου 1967-1968, 1η καλύτερη επίδοση στην ιστορία της. 1970: Τελευταία παρουσία της Δάφνης στην Α΄ ΕΠΣΑ. Κατέλαβε τη 15η θέση του Β΄ Ομίλου τη σεζόν 1969-1970 και υποβιβάστηκε. Επόμενα χρόνια: αγωνίζεται πότε στη Β΄ και πότε στη Γ΄ κατηγορία της ΕΠΣ Αθηνών 2002-03: Πρωταθλήτρια Γ' ΕΠΣΑ, υποβιβάζεται την επόμενη σεζόν 2011-12: Γ΄ ΕΠΣΑ 2012-13: αδυναμία συμμετοχής στο πρωτάθλημα. Το τμήμα καλαθοσφαίρισης του Π.Α.Ο. Δάφνη Αθηνών ιδρύθηκε για πρώτη φορά το 1949. Έχει αριθμό μητρώου 6 στην ΕΣΚΑ και αγωνίζεται στις διοργανώσεις και τα πρωταθλήματά της. Φυσική της έδρα αποτελεί το ανοιχτό γήπεδο ΚΝ Κάδμου, όπου προπονούνται τα τμήματα υποδομής και ακαδημιών. Έδρα της ανδρικής ομάδας αποτελεί το κλειστό γυμναστήριο Ρουφ, επί της οδού Πειραιώς. Ιστορικό: Ποδοσφαιρικός Αθλητικός Όμιλος Δάφνη Αθηνών. Δ ΕΣΚΑ 2010-2011. ΕΠΣ Αθηνών. Κατάλογος ποδοσφαιρικών ομάδων Αττικής